Forslag til Rådets forordning (EF) om gennemførelse af medlemsstaternes aktionsprogrammer inden for kontrol med udgifter, der påhviler EUGFL, Garantisektionen (95/C 336/03) KOM(95) 467 endelig udg. - 95/0244(CNS)

(Forelagt af Kommissionen den 13. oktober 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I henhold til artikel 8 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (1), senest ændret ved forordning (EF) nr. 1287/95 (2), træffer medlemsstaterne de fornødne foranstaltninger for at sikre sig, at de af EUGFL finansierede foranstaltninger virkelig er blevet gennemført, og at de er blevet gennemført på behørig måde, for at forhindre og forfølge uregelmæssigheder og for at foretage tilbagesøgning af beløb, der er udbetalt med urette på grund af uregelmæssigheder eller forsømmelser;

den medfinansiering, der blev indført ved Rådets forordning (EØF) nr. 307/91 af 4. februar 1991 om øget kontrol med visse udgifter, der afholdes af Den Europæiske Udviklings- og Garantifond for Landbruget, Garantisektionen (3), ændret ved forordning (EF) nr. 3235/94 (4), udløber ved udgangen af regnskabsåret 1995 for de tolv første medlemsstater og ved udgangen af regnskabsåret 1997 for de tre nye medlemsstater;

Kommissionen har forelagt Rådet en rapport om anvendelsen af forordning (EØF) nr. 307/91 i årene 1991-1993; det fremgår af denne rapport, at det er ønskeligt fortsat at yde tilskud til medlemsstaternes kontrol med de udgifter, der påhviler EUGFL, Garantisektionen, i betragtning af de store EF-beløb, der er involveret;

det bør fastsættes, at EF i en vis periode og inden for de disponible bevillinger medfinansierer medlemsstaternes aktionsprogrammer for kontrol, herunder aktioner, der skal sikre en ændring og en forbedring af medlemsstaternes kontrolstrukturer eller deres effektivitet;

disse programmer skal omfatte en række oplysninger, så at Kommissionen med sagkundskab kan evaluere de foranstaltninger, som medlemsstaterne foreslår;

aktionsprogrammerne kan løbe over flere år; de oplysninger om årstrancherne, som medlemsstaterne skal forelægge hvert år, bør derfor anføres nærmere;

det er nødvendigt at fastsætte, at EUGFL-komitéen høres om de årstrancher, som EF kan medfinansiere;

det bør anføres, at Kommissionen for hver årstranche fastsætter procentsatsen for EF's medfinansiering og det maksimale beløb for medfinansieringen;

det er nødvendigt at opretholde og videreudvikle kontrolsystemet og den direkte edb-informering mellem medlemsstaterne og Kommissionen vedrørende kontrollen med visse udgifter;

det er nødvendigt at fastsætte, at finansieringen i nærværende forordning ikke kan kombineres med andre EF-finansieringer;

der bør fastsættes bestemmelser for omregning af de i ecu og i national valuta udtrykte beløb -

UDSTEDT FØLGENDE FORORDNING:

Artikel 1

1. Fællesskabet medfinansierer medlemsstaterners udgifter til aktionsprogrammer, der tager sigte på at forbedre kontroltjenesternes struktur eller deres effektivitet.

2. De i stk. 1 omhandlede aktionsprogrammer kan vedrøre oprettelse eller omorganisering af de kontroltjenester, der helt eller delvis varetager kontrollen med de udgifter, der påhviler EUGFL, Garantisektionen.

3. De aktioner, der er fastsat i disse programmer, kan omfatte omrokering eller ansættelse af kontrolpersonale og dets inspektionsrejser, anskaffelse eller leje af materiel og udstyr, der er nødvendigt for kontrollens gennemførelse, tilrettelæggelse af uddannelses- og informationskurser såvel som andre passende initiativer, der kan øge kontrollens effektivitet.

Artikel 2

1. Medlemsstaterne forelægger Kommissionen de aktionsprogrammer, de ønsker EF medfinansierer, senest den 1. juli i kalenderåret forud for det kalenderår, hvor aktionsprogrammerne iværksættes. Programmer, der fremlægges efter den 1. juli, kan ikke tages i betragtning.

For programmer for det første år, hvor nærværende forordning anvendes, er fristen for forelæggelsen af aktionsprogrammerne for Kommissionen dog fastsat til udgangen af den anden måned efter gennemførelsesforordningens ikrafttrædelsesdato.

2. Aktionsprogrammerne kan løbe over flere år og skal ved deres forelæggelse omfatte følgende oplysninger:

- beskrivelse og analyse af udgangssituationen for såvel inspektørernes antal som udstyret

- identifikation af målsætningerne for den påtænkte aktion

- tidsplan for aktionernes gennemførelse

- detaljeret beskrivelse af det arbejde, som der anmodes om medfinansiering for

- overvejelser over de forventede omkostninger ved hver type aktion og i tilfælde af et flerårigt program de finansielle årsoverslag

- costbenefitanalyse.

3. Kommissionen gennemgår de programmer, som medlemsstaterne forelægger. Den kan anmode om supplerende oplysninger, hvis den anser dette for nødvendigt for vurdering af programmerne.

Artikel 3

1. De medlemsstater, der har forelagt aktionsprogrammer efter artikel 2, sender på en dato, som fastsættes af Kommissionen, denne oplysninger om den årstranche, der vil blive gennemført det næste år, bl.a.:

a) en beskrivelse af det arbejde, der påtænkes i årstranchen, samt et detaljeret overslag over omkostningerne

b) en årlig finansieringsansøgning og eventuelt en ansøgning om forskud på EF's medfinansiering

c) fra det andet år, hvor aktionsprogrammet gennemføres, en første vurdering af de aktioner, der blev gennemført i det foregående år, og eventuelt et forslag om ændring af det oprindelige program.

2. Aktionsprogrammets årstranche gennemføres mellem den 1. januar og den 31. december hvert år.

Artikel 4

1. EF's tilskud ydes pr. kalenderår i en periode på fem år i træk fra 1996.

Det ydes inden for de årlige bevillinger, som budgetmyndigheden tillader inden for de finansielle overslag.

2. Efter høring af den i artikel 11 i forordning (EØF) nr. 729/70 omhandlede EUGFL-komité fastsætter Kommissionen for hver årstranche under hensyntagen til de disponible bevillinger og på grundlag af medlemsstaternes oplysninger procentsatsen for EF's medfinansiering og de maksimale beløb for medfinansieringen.

I betragtning af, hvilken betydning aktionerne i årstranchen har, og medlemsstatens eventuelle vanskeligheder med at finansiere aktionerne kan Kommissionen beslutte, at den pågældende tranche eller en del af denne helt finansieres over EF-budgettet.

Kommissionens accept af helt at finansiere en årstranche foregriber ikke beslutningen om medfinansieringen af senere årstrancher, da EF's finansiering tages op til ny vurdering hvert år både med hensyn til procentsats og beløb ud fra de faktiske resultater, der er opnået under de tidligere årstrancher.

3. Kommissionen kan udføre arbejde med henblik på at opretholde og videreudvikle kontrolsystemet og den direkte edb-underretning mellem medlemsstaterne og den selv.

Artikel 5

Efter nærværende forordning finansieres der ikke udgifter, som EF finansierer i forbindelse med andre forordninger, bl.a.:

- Rådets forordning (EF) nr. 165/94 af 24. januar 1994 om Fællesskabets medfinansiering af kontrol ved telemåling og om ændring af forordning (EØF) nr. 3508/92 om et integreret system for forvaltning og kontrol af visse EF-støtteordninger (5)

og for så vidt angår de tre nye medlemsstater:

- Rådets forordning (EØF) nr. 4045/89 af 21. december 1989 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, Garantisektionen, og om ophævelse af direktiv 77/435/EØF (6), senest ændret ved forordning (EF) nr. 3235/94

- Rådets forordning (EØF) nr. 307/91 af 4. februar 1991 om øget kontrol med visse udgifter, der afholdes af Den Europæiske Udviklings- og Garantifond for Landbruget, Garantisektionen

- Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger (7).

Artikel 6

Gennemførelsesbestemmelserne til nærværende forordning vedtages efter proceduren i artikel 13 i forordning (EØF) nr. 729/70.

Artikel 7

Efter udgangen af det femte år forelægger Kommissionen Rådet resultaterne af anvendelsen af nærværende forordning.

Artikel 8

Omregningen af de i ecu og national valuta udtrykte beløb foretages ved hjælp af den valutakurs, der gælder den første arbejdsdag i det kalenderår, hvor det pågældende årsprogram begynder, sådan som offentliggjort i De Europæiske Fællesskabers Tidende, C-udgaven.

Artikel 9

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 94 af 28. 4. 1970, s. 13.

(2) EFT nr. L 125 af 8. 6. 1995, s. 1.

(3) EFT nr. L 37 af 9. 2. 1991, s. 5.

(4) EFT nr. L 338 af 28. 12. 1994, s. 16.

(5) EFT nr. L 24 af 29. 1. 1994, s. 6.

(6) EFT nr. L 388 af 30. 12. 1989, s. 18.

(7) EFT nr. L 355 af 5. 12. 1992, s. 1.